ଜାଭେଦ ଅଖତରଙ୍କ ପରେ ଦିଗବିଜୟ ସିଂହ ଆରଏସଏସକୁ ତାଲିବାନ ସହ କଲେ ତୁଳନା - Prameya News7\nଜାଭେଦ ଅଖତରଙ୍କ ପରେ ଦିଗବିଜୟ ସିଂହ ଆରଏସଏସକୁ ତାଲିବାନ ସହ କଲେ ତୁଳନା\nନୂଆଦିଲ୍ଲୀ ୧୦/୦୯ : କଂଗ୍ରେସର ବରିଷ୍ଠ ନେତା ତଥା ମଧ୍ୟ ପ୍ରଦେଶର ପୂର୍ବତନ ମୁଖ୍ୟମନ୍ତ୍ରୀ ଦିଗବିଜୟ ସିଂହ ରାଷ୍ଟ୍ରୀୟ ସ୍ୱୟଂ ସେବକ ସଂଘ (ଆରଏସଏସ)କୁ ତାଲିବାନ ସହ ତୁଳନା କରିଛନ୍ତି। ଗୋଟିଏ ସପ୍ତାହ ମଧ୍ୟରେ ଦ୍ୱିତୀୟଥର ପାଇଁ ସଂଘର ତୁଳନା ତାଲିବାନ ସହ କରାଯାଇଛି। ସେ ସଂଘର ମୁଖ୍ୟ ଡ.ମୋହନ ଭାଗବତଙ୍କ ପୁରୁଣା ବୟାନ ଉପରେ ମନ୍ତବ୍ୟ ଦେଇଛନ୍ତି. ଯେଉଁଥିରେ ସେ କହିଥିଲେ ଯେ ବାହାଘର ଏକ ବୁଝାମଣା। ବାହାଘର ପରେ ମହିଳାମାନେ ଘରର ଯତ୍ନ ନିଅନ୍ତି ଓ ଘରର ଅନ୍ୟାନ୍ୟ କଥା ବୁଝନ୍ତି। କିନ୍ତୁ ପୁରୁଷମାନଙ୍କ ଉପରେ ରୋଜଗାର ଓ ମହିଳାଙ୍କ ସୁରକ୍ଷା ଦାୟିତ୍ୱ ଥାଏ। ନିକଟରେ ସଂଗୀତକାର ଜାଭେଦ ଅଖତର ମଧ୍ୟ ତୁଳନାତ୍ମକ ମନ୍ତବ୍ୟ ଦେଇଥିଲେ।\nଦିଗବିଜୟ ସିଂହ କହିଛନ୍ତି, ତାଲିବାନ ଓ ଆରଏସଏସ ମଧ୍ୟରେ କାର୍ଯ୍ୟରତ ମହିଳାଙ୍କ ପାଇଁ ସମାନତା ଅଛି କି ? ଯେପର୍ଯ୍ୟନ୍ତ ମୋହନ ଭାଗବତଜି ଓ ତାଲିବାନ ନିଜର ବିଚାରଧାରା ନ ବଦଳାନ୍ତି ଏମିତି ହିଁ ଲାଗିବ। ଚଳିତ ସପ୍ତାହରେ କଂଗ୍ରେସ ନେତା ଆରୋପ ଲଗାଇଥିଲେ ଯେ ସଂଘ ମିଛ ଓ ଭୁଲ ତଥ୍ୟ ଦେଇ ହିନ୍ଦୁ ଓ ମୁସଲମାନଙ୍କୁ ଅଲଗା ଅଲଗା କରୁଛି। ମୋହନ ଭାଗବତଙ୍କ ହିନ୍ଦୁ-ମୁସଲମାନ ଡିଏନଏ ଏକ ବୟାନକୁ ନେଇ ପ୍ରଶ୍ନ କରିଛନ୍ତି, ଯଦି ଏମିତି ତାହେଲେ ଲଭ ଜିହାଦ ଭଳି ପ୍ରସଙ୍ଗ କାହିଁକି ଉଠୁଛି ?\nପୂର୍ବତନ ମୁଖ୍ୟମନ୍ତ୍ରୀ, ଜାଭେଦ ଅଖତରଙ୍କ ସମର୍ଥନରେ କହିଥିଲେ, ଭାରତୀୟ ସମ୍ବିଧାନ ବ୍ୟକ୍ତିକୁ ଅଭିବ୍ୟକ୍ତିର ସ୍ୱାଧୀନତା ଦେଇଛି। ମଙ୍ଗଳବାର ଦିନ ସାମ୍ବାଦିକଙ୍କ ସହ କଥା ହୋଇ ସେ କହିଥିଲେ, 'ମୁଁ ଜାଣିନି ସେ ଏମିତି କାହିଁକି କହିଥିଲେ, କିନ୍ତୁ ଆମ ସମ୍ବିଧାନରେ ଆମକୁ ନିଜ କଥା ଜାହିର କରିବାର ଅଧିକାର ଅଛି। ଜାଭେଦ ଅଖତର ସେପ୍ଟେମ୍ବର ୩ ତାରିଖରେ ଏକ ଟିଭି କାର୍ଯ୍ୟକ୍ରମ ସମୟରେ ତାଲିବାନକୁ ଆରଏସଏସ ସହ କରିଥିଲେ।
